— Я чытаю зараз артыкулы пра інцыятыву стварэння “Спеўнага сходу”. І думаю, што сказаць, бо адказаць “стаўлюся вельмі добра” — напэўна, замала. Урэшце, сказаць іншае пра такую ідэю, відаць, і не выпадае. З канкрэтыкі магу заўважыць, што некалі ў сваёй аўтарскай праграме “Настаўніцкая” на тэлеканале “ЛАД” (сёння — “Беларусь 2”) я рабіў такую справу: госці эфіру паказвалі, як падбіраць акорды і спяваць беларускамоўны твор пад гітару. Таксама мне заўжды хацелася б, каб падобныя рэчы — спевы гуртом з дадатковымі трэнінгамі і практыкаваннямі — сталіся важкай часткай праграмы этнафэсту “Камяніца”, які штогод ладзіцца на пачатку верасня ў Беларускім дзяржаўным музеі народнай архітэктуры і побыту. Карацей, я за тое, каб вялікія музычныя ды спеўныя флэшмобы і запланаваныя праграмы адбываліся... І каб гэта ўсё (а чаму б і не?) набыло-такі маштабы не меншыя, чым у знакамітага талінскага “Спеўнага поля”…